Et stråtækt hus er natten til fredag brændt ned i Vesløs i Thy. Det oplyser vagtchef ved Midt- og Vestjyllands Politi, Simon Skelkjær til TV MIDTVEST. Klokken 01.25 modtog brandvæsenet en anmeldelse om et overtændt hus i Vesløs, og da de kom frem til huset på Gl. Feggesundvej, hvor huset brændte, stod det ikke til at redde. Huset er brændt helt ned. Ingen personer kom til skade ved branden. Brandvæsenet brugte efterfølgende fire timer på at få efterslukket branden. Huset er nu fyldt med skum. Brandårsagen kendes endnu ikke, oplyser vagtchefen. - Det er for varmt til, at vi kan arbejde i huset endnu. Men vi skal selvfølgelig have undersøgt brandårsagen, siger han. Der er ingen mistanke om, at branden skulle være påsat. Under slukningsarbejdet har også beredskabsstyrelsen været på stedet.

Referat:
Huset stod ikke til at redde, da brandvæsenet nåede frem til Vesløs.